Farmacolojia

La se definex come farmacolojia el stude de le sostanze qe le interajex cond i sistema vivents grazie a process qimeg e, soratœt, a ligam cond molecole regoladore, o an'mo per ativazion o inibizion de process organeg fisiolojeg. Qelle sostanze qé le pœl vesser dei prodots qimeg, soministrads per el fin de hir-ga on efet terapeuteg sœ vergun process organeg del pazient, o vergun efets tosseg in sœi process biolojeg dei parassita qe i la infeta.
La farmacolojea l'è ona dissiplina qe la g'ha denter de le conossenze basade in sœ tante oltre dissipline sientifege, come presempe la qimega, la biolojia, la bioqimega, la fisiolojia e la patolojia, e la studia l'usaj dele sostanze ai fin de curar, diagnostegar e prevegner le malatie.
In particolar, ona volta qe on xenobioteg (çoè ona sostanza esterna al organism) la ven a contait cond l'organism pœl sœceder do robe: ind el prim cas ge sœced negot gnanc al xenobioteg gnanc al organism, e allora se parla de sostanze inerte, inveci ind el segond cas pœl modifegas la sostanza e anca l'organism. Qest qé l'è qell qe i studia la farmacoqinetega e la farmacodinamega, qe i è le do parti principai dela farmacolojia.

Branqe de la farmacolojia
Farmacoqinetega

La farmacoqinetega l'è qella part de la farmacolojia qe la ge studia adree ai process qe i segueta a la soministrazion de on xenobioteg, çoè el so assorbiment, la so distribuzion, la so bio-strasformazion e la soa escrezion; per semplifegar, despess se dix qe la farmacoqinetega la studia qell qe el corp el ge fà adree al xenobioteg.

Farmacodinamega

La farmacodinamega l'è qella part de la farmacolojia qe la ge studia adree a come on xenobioteg el pœl interferir, de manera positiva o negativa, cond i process fisiolojeg del organism; per semplifegar, despess se dix qe la farmacodinamega la studia qell qe el xenobioteg el ge fa adree al corp.

 Categoria:Biologia
Categoria:Medesina